**Ugebrevet Mandag Morgens uddannelsesplan for journalistpraktikanter**

Ugebrevet Mandag Morgen ønsker at være et attraktivt praktiksted for 1-2 journalistpraktikanter om året, som brænder for dybdeborende kvalitetsjournalistik, er kritiske over for jagten på *breaking news* og måske tilmed har ambitioner på samfundets vegne.

Vi betragter praktiktiden som en mulighed for at præge næste generation af danske journalister, lige så meget som det er en kilde for os til nye input, gode ideer og journalistiske talenter. Vi er et lille medie med plads til store tanker.

**Om Ugebrevet Mandag Morgen**

Den nuværende ejer og chefredaktør, Erik Rasmussen, stiftede Ugebrevet Mandag Morgen den 6. november 1989 som et politisk uafhængigt organ for kvalificeret og dybdeborende baggrundsinformation, analyse og opinionsstof inden for især politik, erhvervsliv og bæredygtighed.

I dag består Mandag Morgen både af et dansksproget ugebrev, en tænketank for udvikling af det danske velfærdssamfund, den internationale grønne tænketank Sustainia og det nystartede verdensomspændende netværk Global Opportunity Project.

Som praktikant vil du stifte bekendtskab med alle afdelinger i Mandag Morgen, men ugebrevet vil være din journalistiske base og daglige arbejdsplads.

**Målgruppe og journalistik**

Mandag Morgens målgruppe er ikke hr. og fru Danmark. Vores læsere er for det meste beslutningstagere i det offentlige, private og civilsamfundet. Vi skriver for at informere og vejlede vores læsere, som grundlæggende allerede har et højt informationsniveau, men som søger dybere viden og en bedre forståelse af perspektiverne i de aktuelle begivenheder.

Det tvinger os til at konkurrere på analytisk tyngde, nytteværdi og journalistisk grundighed.

Vi gør en dyd ud af at kritisere – hvad end det er politikere, medier eller andre magthavere, der gør noget dumt. Men mindst lige så vigtigt er det, at vores journalistik er løsningsorienteret og konstruktiv og udpeger nyopståede muligheder, når kriser presser sig på.

Personfnidder, enkeltsager og døgnnyheder er ikke interessante i sig selv. Vi forsøger altid at se dybere ned (i årsagerne) og længere frem (på perspektiver).

**Praktikantens arbejdsopgaver**

Praktiktidens længde er 12 måneder og vil udgøre et forløb, hvor praktikanten løbende får nye opgaver og større ansvar. Ret hurtigt vil du komme til at skrive egne artikler og analyser under kyndig vejledning fra kolleger og redaktionssekretariatet.

Mandag Morgens praktikanter skal skrive journalistiske analyser og artikler præcis som alle andre journalister på ugebrevet. Dertil hører selvstændig research, kortlægning af nyeste viden om aktuelle historier, aktindsigtsøgning, pleje af kildenetværk, interview af eksperter såvel som beslutningstagere og andre kilder, idéudvikling og *pitching* af ideer på det ugentlige redaktionsmøde.

Først i praktikforløbet vil en praktikant typisk blive koblet til i et tæt samarbejde med nogle af ugebrevets mest garvede journalister og bl.a. assistere med research, ideer og interview.

Derudover vil de første artikler, en praktikant typisk kommer til at skrive, ofte være vores populære NEXT-artikler, hvor nye trends inden for teknologi, ledelse, iværksætteri etc. afdækkes i levende sprog.

Relativt hurtigt derefter vil praktikanten skulle udvikle sine egne ideer til større artikler og grundige analyser, præsentere dem, diskutere dem med resten af redaktionen og selvfølgelig udfolde dem, så de lever op til Mandag Morgens høje journalistiske standarder.

Vi lægger utrolig meget vægt på dine evner til at udvikle ideer. Men lige så vigtigt er det, at du har analytiske kompetencer i orden, forståelse for politik/erhverv/samfund og har et godt sprog. Selv om det ofte er komplicerede stofområder, vi kaster os over, gør vi meget for at formidle det i et levende sprog.

**Praktikvejleder**

Praktikanten vil få tilknyttet en af ugebrevets mest garvede journalister som praktikvejleder, der vil fungere både som faglig og personlig støtte i løbet af hele praktiktiden.

Derudover vil praktikanten indgå i et socialt netværk med praktikanter fra Mandag Morgens tre andre afdelinger, og i det fællesskab vil der være både faglige og sociale arrangementer.

Dertil er der mulighed for, at journalistpraktikanten kan deltage i fagrelevante tilbud såsom seminarer, kurser, Fagfestival og konferencer.